b'\n_START_ARTICLE_\nFenomen celeste de Nuremberg\n_START_SECTION_\nHist\xc3\xb2ria\n_START_PARAGRAPH_\nLes cr\xc3\xb2niques de l\'\xc3\xa8poca van informar en detall sobre l\'incident, per tal que perdur\xc3\xa9s en la mem\xc3\xb2ria. A m\xc3\xa9s a m\xc3\xa9s, se\'n van realitzar alguns gravats en fusta i impressions en paper. _NEWLINE_Segons el gravador Hans Glaser, que, juntament amb "molt\xc3\xadssimes persones, homes i dones", va assistir al combat, el mat\xc3\xad del 14 d\'abril del 1561 van apar\xc3\xa8ixer prop del sol "dos objectes en forma de fal\xc3\xa7, semblants a la lluna minvant, de color vermell. Aquests objectes es despla\xc3\xa7aven des del centre cap als costats del sol, i despr\xc3\xa9s per damunt i per avall". Glaser afig que "Tamb\xc3\xa9 hi havia esferes de color vermell, blau i negre, i discos arrodonits. Volaven en fileres de tres, o de quatre en quatre formant quadrats, i alguns discos volaven tots sols. Barrejats amb aquests objectes tamb\xc3\xa9 es van veure moltes creus de color vermell, i entre elles hi havia objectes de forma allargada amb la part posterior m\xc3\xa9s gruixuda i la part anterior m\xc3\xa9s lleugera. Enmig de tot aix\xc3\xb2 hi havia dos grans objectes cil\xc3\xadndrics, un a la dreta i l\'altre a l\'esquerra, i dintre de cadascun d\'ells hi havia nombroses esferes, i tots van comen\xc3\xa7ar a barallar-se entre si"._NEWLINE_Tamb\xc3\xa9 segons el relat de Glaser, "la batalla del cel va durar una hora, i va ser vista per molt\xc3\xadssimes persones, tant a les ciutats com als camps circumdants, i despr\xc3\xa9s alguns objectes van caure a terra en flames, als afores de la ciutat, provocant un gran incendi i un gran n\xc3\xbavol de fum. Les persones presents tamb\xc3\xa9 van veure, prop de les esferes voladores, una mena de llan\xc3\xa7a gran i negra". El text de Glaser, que es conserva actualment a la Biblioteca Central de Zuric, va ser publicat, juntament amb un breu comentari de tipus religi\xc3\xb3s sobre el Judici Final i sobre el pecat, a la gaseta de la ciutat de Nuremberg, acompanyat per una impressi\xc3\xb3 en color.\n_START_SECTION_\nHip\xc3\xb2tesis\n_START_PARAGRAPH_\n\xc3\x89s impossible determinar amb certesa qu\xc3\xa8 va passar aquell dia al cel de Nuremberg, encara que alguns uf\xc3\xb2legs sostinguin la hip\xc3\xb2tesi que l\'esdeveniment va poder ser un albirament d\'ovnis, amb grans "naus nodrisses" des d\'on haurien partit m\xc3\xb2duls de mida m\xc3\xa9s redu\xc3\xafda. _NEWLINE_Altres atribueixen l\'esdeveniment a fen\xc3\xb2mens naturals com parhelis solars, habituals a l\'Europa del Nord, i raigs crepusculars. Aquesta teoria, tanmateix, \xc3\xa9s discutible, i no explicaria la caiguda "en flames" dels objectes ni el "gran incendi" produ\xc3\xaft per aquests.'